《陈季常静庵》
宋代·释道潜

庞公与少陵，不肯入州府。畏人嫌其真，但喜归茅宇。

先生岂其徒，与世亦龃龉。年来作庵榜以静，静非对动默即语。

闭门谢客亲荷锄，秀甲珍芽春满圃。黄鸡白酒厌妻孥，醉以诗书相媚妩。

况复家传侍郎后，缥囊玉匣收奇古。宝刀错落走金蛇，至药晶荧啸铅虎。

先生妙龄已绝人，放浪江湖弃簪组。居闲自不减前烈，遇物阴施功不数。

我疑造物已收录，富贵来寻君勿阻。不然骑鹤扣玄关，跨跞松乔攀佛祖。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。